Szoftver és adatbázis végfelhasználói licenszszerződés

1. A szerződő felek
1.1. Jelen szerződés szerződő felei egyrészről a Navi-Gate Kft. (cg 03-09-107917) mint Licenszbeadó, 
másrészről a jelen szerződés 4. pont szerinti tárgyának 2. pont szerinti jogos felhasználója, a továbbiakban mint Felhasználó között (a továbbiakban együtt mint Szerződő Felek).

2. A szerződés létrejötte
2.1. A Szerződő Felek tudomásul veszik, hogy jelen szerződés közöttük külön aláírás nélkül, ráutaló magatartással, a felek aláírása nélkül jön létre. 
2.2. A Felhasználó tudomásul veszi, hogy a szerződés tárgyát képező szoftverterméknek (4. pont) jogszerű megszerzését követő bármilyen mértékű használatba vétele, vagy számítógépre, más hardvereszközre való telepítése, ilyen hardvereszköz járműbe való beszerelése, a telepítés vagy használat során a működő szoftver által megjelenített, a Szerződés elfogadására utaló gomb lenyomása (a továbbiakban: a felhasználási cselekmények) a Felhasználó és a Licenszbeadó közötti szerződés létrejöttét eredményező ráutaló magatartásnak minősül. 
2.3. Jelen szerződés semmilyen módon nem jogosítja azonban azt a személyt, aki a szoftverterméket egyébként jogosulatlanul szerzi meg, használja, telepíti, szereli be járműbe, vagy bármilyen más módon felhasználja.
2.4. A felek között a végfelhasználói licenszszerződés a jelen szerződésben foglalt feltételekkel jön létre. 
2.5. A szerződés létrejöttének időpontja az elsőként végrehajtott felhasználási cselekmény időpontja (a felhasználás megkezdése).

3. Alkalmazandó jog
3.1. Jelen szerződésre az abban nem szabályozott kérdések tekintetében a Magyar Köztársaság joga irányadó, különös tekintettel a Polgári Törvénykönyvről szóló 1959. évi IV. törvényre (Ptk.) és a szerzői jogról szóló 1999. évi LXXVI. törvényre (Szjt.).

4. A szerződés tárgya
4.1. Jelen szerződés tárgya a „NaviGuide” elnevezésű szoftvertermék (a továbbiakban: szoftvertermék). 
4.2. A szoftvertermék magában foglalja a működtető számítógépi programot, annak teljes dokumentációját, továbbá a hozzá tartozó térképi adatbázist.
4.3. A szoftvertermék részének minősül annak bármilyen formában történő megjelenítése, tárolása és kódolása, beleértve a nyomtatott, elektronikus vagy képi megjelenítést, tárolást, illetve a tárgykódot és forráskódot, illetve minden, előre meg nem határozható megjelenítési, tárolási vagy kódolási formát, illetve adathordozót. 
4.4. A szoftverterméknek részét képezik a szerződés létrejöttét követően a Felhasználó által a 2. pont szerint utóbb használatba vett hibajavítások, kiegészítések, frissítések is.

5. A szerzői jogok jogosultja
5.1. A szoftvertermékhez fűződő szerzői vagyoni jogok kizárólagos jogosultja - ellenkező szerződéses vagy törvényi rendelkezés hiányában - a Licenszbeadó. 
5.2. A szerzői jogok kiterjednek a teljes szoftvertermékre, illetve annak egyes részeire külön-külön is.
5.3. A szoftvertermék részét képező térképi látványelemekre az OpenStreetMap "Creative Commons Nevezd meg! - Így add tovább!" 2.0 licenc (CC BY-SA) vonatkozik.
5.4. Licenszbeadó jelen szerződés létrejöttével fenntart minden, a szoftvertermékhez fűződő jogot, kivéve azokat a jogokat, amelyek a Felhasználót jelen szerződés vagy jogszabály kifejezett rendelkezése értelmében megilletik. 

6. A felhasználó jogai
6.1. A Felhasználó jogosult a szoftverterméket egy időben két (2) hardvereszközre (asztali, kézi, hordozható számítógép, navigációs eszköz) telepíteni, és azon használni. 
6.2. A Felhasználó jogosult a szoftvertermékről egy biztonsági másolatot készíteni. Amennyiben azonban a szoftvertermék a telepítés után az eredeti adathordozó nélkül is működőképes, úgy az eredeti adathordozón tárolt másolat minősül biztonsági másolatnak. Ellenkező esetben a biztonsági másolat használatára a Felhasználó csak akkor jogosult, ha a szoftvertermék eredeti műpéldánya a rendeltetésszerű és jogszerű használatra kétséget kizáróan és bizonyíthatóan alkalmatlanná vált. 

7. A felhasználás korlátai
7.1. A felhasználó nem jogosult
7.1.1. a szoftverterméket többszörözni (arról másolatot készíteni);
7.1.2. a szoftverterméket bérbeadni, haszonkölcsönbe adni, terjeszteni, harmadik személynek ellenérték fejében vagy ingyenesen átadni;
7.1.3. a szoftverterméket lefordítani (beleértve más programnyelvre való fordítást);
7.1.4. a szoftverterméket visszafejteni;
7.1.5. a szoftverterméket akár részben, akár egészben módosítani, kiegészíteni, átdolgozni, részeire bontani, más termékkel egybeépíteni, abba beépíteni, más termékben felhasználni, még más termékkel való együttműködés érdekében sem;
7.1.6. a szoftvertermékben található térképi adatbázisból a számítógépi program használatán kívül adatokat kinyerni, az adatbázist visszafejteni, a térképi adatbázist részben vagy egészben, illetve a benne tárolt adatok egy csoportját önmagában felhasználni, másolni, módosítani,  kiegészíteni, átdolgozni, más termékkel egybeépíteni, abba beépíteni, más termékben felhasználni, még más termékkel való együttműködés érdekében sem.
7.2. A szoftvertermék telepítése után a Felhasználónak egy regisztrációs folyamatot kell elvégezni a szoftvertermék használatának megkezdéséhez. A regisztráció Interneten történik az alábbi oldalon: http://www.garmin.hu/unlock.
Felhasználó a regisztráció elvégzése után kapja meg a szoftvertermék használatba vételéhez szükséges "Unlock" kódot, mely egy 25 karakterből álló kód. A regisztráció csak arra a készülékre érvényes, aminek a belső azonosítóját (Unit ID) a Felhasználó a regisztráció során megadta. Ennek megváltoztása a későbbiekben nem lehetséges.

8. Szavatosság kizárása, felelősségkorlátozás
8.1. Licenszbeadó tájékoztatja a Felhasználót, hogy bár a szoftvertermék elkészítése során a legnagyobb gondossággal járt el, tekintettel a szoftvertermék jellegére és a technikai korlátokra, a Licenszbeadó a szoftvertermék teljes hibamentességért nem vállal szavatosságot, illetve a Licenszbeadót nem terheli olyan
szerződéses kötelezettség, amelynek értelmében a Felhasználó által megszerzett szoftverterméknek teljesen hibamentesnek kell lennie.
8.2. A Licenszbeadó nem szavatolja, hogy a szoftvertermék bármely, a Licenszbeadó vagy a Felhasználó által meghatározott célra alkalmas, továbbá  nem szavatolja, hogy a szoftvertermék bármilyen más rendszerrel, készülékkel vagy termékkel (pl. szoftver vagy hardver) együttműködésre képes.
8.3. A Licencszbeadó nem vállal felelősséget azokért a károkért, amelyek a szoftvertermék hibájából keletkeznek (beleértve a számítógépi program, a dokumentáció és a térképi adatbázis hibáit). 
8.4. A Licenszbeadó nem vállal felelősséget azokért a károkért, amelyek a szoftvertermék bármely meghatározott célra való alkalmatlanságából, vagy más rendszerrel, készülékkel vagy termékkel (pl. szoftver vagy hardver) való együttműködés hibájából vagy hiányosságából erednek.
8.5. A Licenszbeadó jelen szerződéssel is nyomatékosan felhívja a Felhasználó figyelmét arra, hogy a szoftvertermék közlekedésben való bármely felhasználása esetén a közlekedési szabályok betartása (így különösen a kötelező, illetve ésszerű és célszerű biztonsági intézkedések alkalmazása, a megfelelő és az adott helyzetben általában elvárható, illetve a szoftvertermék használata következtében különösen elvárható figyelem és gondosság tanúsítása) kizárólag a Felhasználó felelőssége; a Licenszbeadó nem vállal felelősséget semmilyen olyan kárért, amely a szoftverterméknek a közlekedés során való alkalmazásával összefüggésben keletkezik. 
8.6. A jelen 8. szakasz szerinti tájékoztatást a Felhasználó a szerződés létrejöttével kifejezetten tudomásul veszi. 

9. A jogsértés következményei
9.1. A Licenszbeadó tájékoztatja Felhasználót, hogy az Szjt rendelkezései alapján a Licenszbeadó szerzői jogainak megsértése esetén a Licenszbeadó
9.1.1. követelheti a jogsértés bírósági megállapítását;
9.1.2. követelheti a jogsértés abbahagyását és a jogsértő eltiltását a további jogsértéstől;
9.1.3. követelheti, hogy a jogsértő adjon megfelelő elégtételt (akár a nyilvánosság útján is, a jogsértő költségére);
9.1.4. követelheti a jogsértéssel elért gazdagodás visszatérítését;
9.1.5. követelheti a sérelmes helyzet megszüntetését, illetve a jogsértés előtti helyzet visszaállítását a jogsértő költségén, illetve a jogsértéshez használt eszköz vagy anyag, továbbá jogsértéssel előállt dolog megsemmisítését; továbbá
9.1.6. kártérítést követelhet.
9.2. A Licencszbeadó tájékoztatja továbbá a Felhasználót, hogy a Büntető Törvénykönyvről szóló 1978. évi IV. tv. értelmében a szerzői vagy a szerzői joghoz kapcsolódó jogok megsértése bűncselekmény, amely alapesetben két évig terjedő szabadságvesztéssel, minősített esetben pedig akár nyolc évig terjedő szabadságvesztéssel is büntethető.
9.3. A jelen szerződésből eredő jogvitákra a felek – értékhatártól és jogcímtől függően – a Pesti Központi Kerületi Bíróság, illetve a Fővárosi Bíróság kizárólagos illetékességét kötik ki.
